《奉同安中尚书用李白留别王嵩韵送毛王仲大夫移浙漕》
宋代·郭祥正

春岸草回绿，春江日浮金。兰舟忽言发，芥蒂悲我心。

蔼蔼松柏友，雍雍鸾凤吟。愿同三岁遥，毋使离别侵。

奈何千丈材，亭亭不依林。眷为九重知，移节宣德音。

遂令帝王泽，深于太湖深。岂同失群鹤，饮啄怜空岑。

谁将劳劳歌，一泻无瑶琴。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。